CELEX: 62020TN0163
Language: lv
Date: 2020-04-02 00:00:00
Title: Lieta T-163/20: Prasība, kas celta 2020. gada 2. aprīlī – Isopix/Parlaments

8.6.2020   
            
            
               LV
            
            
               Eiropas Savienības Oficiālais Vēstnesis
            
            
               C 191/24
            
         
      Prasība, kas celta 2020. gada 2. aprīlī – Isopix/Parlaments
      (Lieta T-163/20)
      (2020/C 191/32)
      Tiesvedības valoda – franču
      
         Lietas dalībnieki
      
      
         Prasītāja: Isopix SA (Ixelles, Beļģija) (pārstāvji: P. Van den Bulck un J. Fahner, advokāti)
      
         Atbildētājs: Eiropas Parlaments
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  piemērojot Līguma par Eiropas Savienības darbību 263. pantu, atcelt Eiropas Parlamenta lēmumu, kurš paziņots ar 2020. gada 24. marta vēstuli, ar ko prasītāja informēta, ka tās piedāvājums publiskajam iepirkumam COMM/DG/AWD/2019/854 nav ticis izraudzīts un ka attiecīgā līguma slēgšanas tiesības ir piešķirtas citam pretendentam;
               
            
                  —
               
               
                  piespriest Parlamentam pārskatīt piedāvājumus; pakārtoti, piespriest Parlamentam samaksāt prasītājai to zaudējumu atlīdzību, kas radušies iespējas iegūt līguma slēgšanas tiesības zaudēšanas dēļ, kā arī tos maksājumus un izdevumus, kas saistīti ar dalību šajā iepirkumā;
               
            
                  —
               
               
                  likt Parlamentam iesniegt piedāvājumu analīzes ziņojumu;
               
            
                  —
               
               
                  piespriest Parlamentam atlīdzināt visus tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza četrus pamatus.
      
                  1.
               
               
                  Pirmais pamats attiecas uz pienākuma norādīt pamatojumu neizpildi. Prasītāja apgalvo, ka paziņojumi, ko nosūtījis Parlaments, nav pamatojums, kas atbilstu vispārējām Finanšu regulas prasībām, jo tajā nav norādītas skaitliski izteiktas priekšrocības saistībā ar izraudzīto piedāvājumu, nedz arī informācija par cenas kritēriju vai galīgo punktu skaitu, ko ieguvis prasītājas piedāvājums.
               
            
                  2.
               
               
                  Otrais pamats attiecas uz pārskatāmības un vienlīdzīgas attieksmes principu pārkāpumu. Prasītāja apgalvo, ka tās piedāvājums, kas ir sagatavots speciāli atspoguļošanai uz ekrāna, tika vērtēts, pamatojoties uz papīra versiju, kas esot pretrunā uzaicinājuma iesniegt piedāvājumu noteikumiem. Tādējādi būtiska lietas materiālu daļa esot tikusi izslēgta no vērtējuma, pretēji pārskatāmības un vienlīdzīgas attieksmes prasībām.
               
            
                  3.
               
               
                  Trešais pamats attiecas uz pienākuma ievērot pienācīgu rūpību neizpildi. Prasītājas ieskatā, Parlaments neesot izpildījis savu rūpības pienākumu pārbaudīt, vai fotogrāfi, kuru curriculum vitæ tika iesniegti izraudzītā pretendenta piedāvājuma ietvaros, bija piekrituši strādāt Briselē, kā arī Strasbūrā.
               
            
                  4.
               
               
                  Ceturtais pamats attiecas uz acīmredzamu kļūdu vērtējumā, ko Parlaments esot pieļāvis, neizslēdzot izraudzītā pretendenta piedāvājumu, lai arī tas neatbilda atlases kritērijiem, atbilstoši kuriem pretendentam ir jābūt komandai, ko veido vismaz piecpadsmit personas – 1. daļai – un divpadsmit personas – 2. daļai.